Australijos ir Naujosios Zelandijos armijos korpusas

Australijos ir Naujosios Zelandijos Armijos Korpusas (ANZAK) buvo Pirmojo pasaulinio karo armijos korpusas, priklausęs Viduržemio ekspedicinėms pajėgoms, kurios buvo suformuotos 1915 m. Egipte ir dalyvavo Galipolio mūšyje. Generolas Viljamas Birdvudas vadovavo šiam korpusui, kurį sudarė kariai iš Pirmųjų Australijos imperatoriškųjų pajėgų bei 1-ųjų Naujosios Zelandijos ekspedicinių pajėgų. Korpusas buvo išformuotas 1916 m. iškart po Sąjungininkų pajėgų evakuacijos iš Galipolio pusiasalio ir I bei II ANZAK korpusų suformavimo.

 Originali formacija 


Planai suformuoti korpusą pradėti kurti jau 1914 m. lapkritį, kai pirmasis Australijos ir Naujosios Zelandijos karių kontingentas plaukė, kaip jie manė, į Europą. Vis dėlto buvo nuspręsta neperkelti Australijos ir Naujosios Zelandijos karių į atšiaurią anglišką žiemą, taigi jie buvo nukreipti į Egiptą treniruotis kovai Vakarų fronte Prancūzijoje. Britų karo sekretorius Horacijus Kitčeneris paskyrė generolą Viljamą Birdvudą, Britų Indijos kariuomenės karininką, vadovauti pajėgoms iš Australijos ir Naujosios Zelandijos. Birdvudas korpuso personalo darbuotojais paskyrė daugiausiai Britų Indijos kariuomenės karininkus. Birdvudas įvertinti korpuso į Kairą atvyko 1914 m. gruodžio 21 d.

Pirmiausia norima buvo pavadinti korpusą Australijos Armijos Korpusu, toks pavadinimas buvo naudojamas karinių vienetų dienoraštyje, taip pat sporto renginiuose tiek australai, tiek zelandiečiai atstovaudavo Australiją. Vis dėlto protestai Naujojoje Zelandijoje privedė iki to, kad korpusas gavo Australijos ir Naujosios Zelandijos Armijos Korpuso vardą. Administracijos klerkai teigė, kad pavadinimas yra pernelyg sudėtingas, todėl greitai pritaikė sutrumpinimą A. ir N.Z.A.K. arba tiesiog ANZAK. Netrukus šis sutrumpinimas tapo kodiniu korpuso pavadinimu, bet kasdienybėje nebuvo naudojamas iki kol pasibaigė Galipolio kampanija.

Pradžioje korpusą sudarė dvi divizijos; Australijos divizija, sudaryta iš 1-osios, 2-osios ir 3-iosios Australijos pėstininkų brigadų bei Naujosios Zelandijos divizija, sudaryta iš Naujosios Zelandijos pėstininkų brigados, Naujosios Zelandijos raitų šaulių brigados, Australijos 1-osios lengvosios raitųjų brigados ir 4-osios Australijos pėstininkų brigados. 2-oji ir 3-oji Australijos lengvosios raitosios brigados buvo priskirtos tiesiog ANZAK korpusui, o ne kažkuriai divizijai.

Nepaisant korpuso pavadinimo tiesioginio ryšio su Australija ir Naująja Zelandija, ANZAK buvo sudarytas iš įvairių tautybių karių. Neskaitant daugybės Britanijos karininkų korpuse ir personale, ANZAK taip pat sudarė 7-oji Indijos kalnų artileristų brigada, Ceilono šaulių pajėgos, žydų legiono pajėgos, keturi batalionai iš Britanijos Karališkojo laivyno divizijos, Britanijos 13-oji divizija, viena brigada iš Britanijos 10-osios divizijos ir 29-oji Indijos pėstininkų brigada.

 Vėlesnės formacijos 

 Pirmasis pasaulinis karas 

Po evakuacijos iš Galipolio 1915 m. lapkritį Australijos ir Naujosios Zelandijos kariai buvo vėl surinkti Egipte. Naujosios Zelandijos kontingentas prasiplėtė, kad galėtų suformuoti savo paties diviziją – Naujosios Zelandijos Diviziją. Pirmosios Australijos imperatoriškosios pajėgos atliko didelę reorganizaciją ir suformavo dvi naujas divizijas: 4-ąją ir 5-ąją divizijas. Šios dvi divizijos suformavo du korpusus: I ir II ANZAK korpusus. I ANZAK korpusas, vadovaujamas generolas Birdvudo, išvyko į Prancūziją 1916 m. pradžioje. II ANZAK korpusas, vadovaujamas generolo Aleksandro Godlio, išvyko ten pat netrukus po I korpuso.

1916 m. sausį buvo suformuoti 4-asis ANZAK batalionas, Imperatoriškosios kupranugarių raitelių pajėgos bei Naujosios Zelandijos pajėgos. 1-asis ir 3-iasis batalionai buvo australų, o 2-asis buvo britų. 1916 m. kovą ANZAK raitoji divizija su trimis australų ir viena zelandiečių brigada buvo suformuota tarnybai Egipte ir Palestinoje. Taip pat egzistavo 1-asis ANZAK belaidžio signalo skvadronas, kuris padėjo Britų ekspedicinėms pajėgoms Mesopotamijoje 1916–1917 m.

 Antrasis pasaulinis karas 

Antrojo pasaulinio karo metu Australijos I korpusas buvo perkeltas į Graikiją 1941 m. Kadangi 2-oji Naujosios Zelandijos divizija buvo pavaldi šiam korpusui (kaip ir graikų bei britų formacijos), balandį korpusas buvo oficialiai pervadintas į ANZAK.Ewer, Peter (2008). Forgotten Anzacs: The Campaign in Greece, 1941, Scribe Publications Pty Ltd, ISBN 1921215291. Graikijos mūšis baigėsi per kelias savaites ir korpusas paliko šalį balandžio 23-24 d., ANZAK pavadinimo oficialiai nebenaudodamas.D.M. Horner. „Blamey, Sir Thomas Albert (1884–1951) “. Australian Dictionary of Biography, 13-as tomas, Melbourne University Press, 1993 m., 196–201 p.

Dalis karių buvo evakuoti į Aleksandriją, bet dauguma buvo išsiųsti į Kretą su tikslu sustiprinti Kretos karinę įgulą prieš numatomą Vokietijos oro ir jūros invaziją. Australai ir zelandiečiai buvo dislokuoti atitinkamai Retimno ir Chanijos miestuose vakarinėje Kretos dalyje, taip pat dislokuojant šiek tiek Australijos karių Heraklione. Invazija prasidėjo gegužės 20 d. ir po nuožmaus Kretos mūšio, kuris tęsėsi dešimt dienų, Kretoje buvę kariai buvo nugalėti vokiečių. Didžioji dalis Chanijos miesto gynėjų pasitraukė į pietinę salos pakrantę ir iš Sfakijos miesto buvo evakuoti Karališkojo laivyno. Didelė dalis likusių karių išvengė sugavimo, kelis mėnesius besislapstydami kalnuose ir padedami vietinių Kretos gyventojų.Crete, Kreta: the battles of May 1941 „Australian War Memorial“.

 Kiti kofliktai 

Vietnamo karo metu dvi kuopos iš Karališkojo Naujosios Zelandijos pėstininkų pulko buvo integuoros į Karališkuosius Australijos pulko batalionus. Šie integruoti batalionai turėjo pridėtą priešdėlį ANZAK prie savo pavadinimų (pavyzdžiui, 4 RAR tapo 4RAR/NZ (ANZAC) batalionu).

ANZAK Kovos Grupė yra veikianti Australijos ir Naujosios Zelandijos karių kovos grupė, dislokuota Rytų Timore. Ši kovos grupė buvo įkurta 2006 m. rugsėjį.

 Išnašos 

Kategorija:Pirmasis pasaulinis karas
Kategorija:Australijos istorija
Kategorija:Naujosios Zelandijos istorija